IZVEDBENI SKLEP KOMISIJE (EU) 2022/701

z dne 4. maja 2022

o razveljavitvi Sklepa 2010/346/EU o zaščitnih ukrepih v zvezi s kužno malokrvnostjo enoprstih kopitarjev v Romuniji

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 141(1) Uredbe,

ob upoštevanju naslednjega:

(1) Uredba (EU) 2016/429 pooblašča Komisijo, da sprejme izvedbene akte, ki določajo začasna pravila za premike določenih vrst ali kategorij gojenih kopenskih živali, ki so dodatna ali alternativna v razmerju do pravil iz dela IV, naslov I, poglavje 3, Uredbe (EU) 2016/429. Ta začasna pravila se lahko sprejmejo, če se zdi, da se bolezen s seznama iz člena 9(1), točka (d), Uredbe (EU) 2016/429 širi kljub zahtevam za premike, določenim v skladu z delom IV, naslov I, poglavje 3, oddelki 1 do 6, Uredbe (EU) 2016/429.

(2) Izvedbena uredba Komisije (EU) 2018/1882 (2) je bila sprejeta v okviru Uredbe (EU) 2016/429. Kužna malokrvnost enoprstih kopitarjev oz. infekciozna anemija enoprstih kopitarjev (IAK) je navedena v Prilogi k Izvedbeni uredbi (EU) 2018/1882 in uvrščena med bolezni s seznama iz člena 9(1), točka (d), Uredbe (EU) 2016/429.

(3) Sklep Komisije 2010/346/EU (3) je bil sprejet v skladu s členom 10(4) Direktive Sveta 90/425/EGS (4) in določa zaščitne ukrepe v zvezi z IAK v Romuniji. Ti zaščitni ukrepi dopolnjujejo pogoje v zvezi z zdravstvenim varstvom živali, ki urejajo premike enoprstih kopitarjev v Uniji, določene v Direktivi Sveta 2009/156/ES (5). Direktiva 90/425/EGS je bila zdaj razveljavljena z Uredbo (EU) 2017/625 Evropskega parlamenta in Sveta (6), Direktiva 2009/156/ES pa z Uredbo (EU) 2016/429.

(4) Sklep 2010/346/EU je bil sprejet leta 2010, ko se je IAK v Romuniji štela za endemično, stanje bolezni v navedeni državi članici pa je predstavljalo grožnjo zdravju enoprstih kopitarjev v Uniji.

(5) Delegirana uredba Komisije (EU) 2020/688 (7) med drugim določa zahteve za zdravstveno varstvo živali pri premikih enoprstih kopitarjev znotraj Unije. Člen 22(1), točka (c), navedene delegirane uredbe določa zahteve v zvezi z IAK, ki morajo biti izpolnjene za odpremo enoprstih kopitarjev v druge države članice.

(6) Na zasedanju Stalnega odbora za rastline, živali, hrano in krmo februarja 2022 je Romunija Komisiji in drugim državam članicam predstavila poročilo o stanju, ki kaže, da je bil dosežen napredek v zvezi z izkoreninjenjem IAK v tej državi članici in da so nekateri deli njenega ozemlja ostali prosti bolezni več kot 12 mesecev ali pa je razširjenost bolezni ostala znotraj meja, ki so bile v drugih državah članicah ugotovljene na regionalni ravni. Poročilo kaže, da je nacionalni program izkoreninjenja IAK na ozemlju Romunije učinkovit.

(7) Ukrepi iz Sklepa 2010/346/EU so torej zastareli, zahteve za zdravstveno varstvo živali iz Delegirane uredbe (EU) 2020/688 pa zdaj zadostujejo za zagotovitev varnega premika enoprstih kopitarjev med državami članicami.

(8) Sklep 2010/346/EU bi bilo zato treba razveljaviti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Sklep 2010/346/EU se razveljavi.

Člen 2 Ta sklep začne veljati dan po objavi v Uradnem listu Evropske unije.

V Bruslju, 4. maja 2022 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(3) Sklep Komisije 2010/346/EU z dne 18. junija 2010 o zaščitnih ukrepih v zvezi s kužno malokrvnostjo enoprstih kopitarjev v Romuniji (UL L 155, 22.6.2010, str. 48).

(4) Direktiva Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (UL L 224, 18.8.1990, str. 29).

(5) Direktiva Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (UL L 192, 23.7.2010, str. 1).

(6) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).

(7) Delegirana uredba Komisije (EU) 2020/688 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta v zvezi z zahtevami za zdravstveno varstvo živali pri premikih kopenskih živali in valilnih jajc znotraj Unije (UL L 174, 3.6.2020, str. 140).